ការសម្ភាសន៍របស់អ៊ុំស្រីឈិត មន

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះឈិត មន

***ពត៌មានសង្ខេបរបស់អ៊ុំស្រីឈិត មន***

*សព្វថ្ងៃនេះអ៊ុំស្រីឈិត មនមានអាយុ៦២ឆ្នាំហើយ គាត់កើតនៅឆ្នាំកោរ ខែអស្សុច ថ្ងៃសុក្រ។ គាត់មានបងប្អូន៥នាក់ ស្រី៣ ប្រុស២ ហើយគាត់ជាកូនទី២ តែជាអកុសលបងប្អូនប្រុសរបស់គាត់២នាកនោះបានបាត់ជីវិតទៅហើយដោយសារតែធ្វើជាទាហាន។*

ក៖ បាទជាដំបូងខ្ញុំសូមថ្លែងអំណរគុណដល់អ៊ុំដែលបានឲ្យខ្ញុំសម្ភាសន៍ពីប្រវិត្តរបស់
អ៊ុំ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ
កូនចៅជំនាន់ក្រោយរបស់អ៊ុំអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាអ៊ុំ បាទហើយចឹងនៅពេលដែលខ្ញុំសម្ភាសន៍អ៊ុំចប់ ខ្ញុំនឹងដាក់ការសម្ភាសន៏របស់អ៊ុំណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាអ៊ុំ ចឹងតើអ៊ុំយល់ព្រមឲ្យខ្ញុំដាក់
សម្ភាសន៍របស់អ៊ុំចូលទៅក្នុងវេបសាយរបស់សាលាទេអ៊ុំ?
ខ៖ ទេធ្វើម៉េចទៅខ្ញុំមិនសូវចេះដឹង។

ក៖ តែអ៊ុំយល់ព្រមមែនទេអ៊ុំ?

ខ៖ ចាស។

ក៖ បាទសម្រាប់ថ្ងៃខែដែលខ្ញុំសម្ភាសន៍អ៊ុំនេះគឺ នៅថ្ងៃទី២៦ ខែមករា ឆ្នាំ២០២១ ហើយការសម្ភាសន៍នេះត្រូវបានធ្វើឡើងនៅភូមិចុងឃ្នៀស ឃុំចុងឃ្នៀស ក្រុងសៀមរាប ខេត្តសៀមរាបណាអ៊ុំណា ហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ
អញ្ចឹងខ្ញុំចង់សួរថាតើអ៊ុំមានឈ្មោះពេញឈ្មោះអ្វីដែរអ៊ុំ?

ខ៖ ឈ្មោះខ្ញុំសម័យប៉ុល ពត?

ក៖ ឈ្មោះឥឡូវណឹងអ៊ុំ?

ខ៖ ឈ្មោះប៉ឹប។

ក៖ បាទ?

ខ៖ ឈ្មោះប៉ឹប។

ក៖ ប៉ឹប បាទត្រកូលអីដែរអ៊ុំ?

ខ៖ ខ្ញុំចុះក្នុងក៣ដាក់ឈិត មន។

ក៖ ឈិត មន?

ខ៖ ចាស។

ក៖ តែហៅក្រៅប៉ឹប?

ខ៖ ចាស។

ក៖ ចុះមកដល់ឆ្នាំណឹងអ៊ុំមានអាយុប៉ុន្មានហើយអ៊ុំ?

ខ៖ ៦២។

កៈ ៦២ហើយ?

ខ៖ ចាស។

ក៖ ចុះអ៊ុំចាំថ្ងៃខែឆ្នាំកំណើតអ៊ុំបានទេអ៊ុំ?

ខ៖ ចាំ។

ក៖ នៅថ្ងៃណាខែណាឆ្នាំណាដែរ?

ខ៖ ដឹងតែឆ្នាំខ្មែរបារាំងអត់ដឹង។

ក៖ បាទ។

ខ៖ ខែឆ្នាំកោរ។

ក៖ ឆ្នាំកោរ?

ខ៖ ចាស សួរថ្ងៃ សួរខែ?

ក៖ បាទ។

ខ៖ ឆ្នាំកោរ ខែអស្សុច ថ្ងៃសុក្រ។

ក៖ ចុះអ៊ុំមានស្រុកកំណើតនៅឯណាដែរអ៊ុំ?

ខ៖ នៅយើងចុងឃ្នៀនណឹងឯង។

ក៖ មិនមែនជាអ្នកចំណូលថ្មីទេ?

ខ៖ អត់ទេអ្នកស្រុកនេះម៉ងអត់មិនពីណាពីណី។

ក៖ ចុះអ៊ុំមានបងប្អូនប៉ុន្មាននាក់ដែរអ៊ុំ?

ខ៖ មើល ធ្វើទាហានងាប់អស់២នាក់ ធ្វើទាហានងាប់អស់២នាក់សល់៣នាក់ សល់តែ៣នាក់ស្រីទេ៣នាក់។

ក៖ ទាំងអស់៥នាក់?

ខ៖ ៥នាក់។

ក៖ ស្រី៣ ប្រុស២?

ខ៖ ស្រី៣ ប្រុស២ ធ្វើទាហានងាប់អស់ទាំង២នាក់។

ក៖ ចុះអ៊ុំជាកូនទីប៉ុន្មានដែរអ៊ុំ?

ខ៖ ខ្ញុំកូនទី២។

ក៖ ចុះអ៊ុំអាចជួយរៀបរាប់បន្តិចបានទេថាកាលពីនៅក្មេងៗ មានជីវិតបែបណាដែរ រស់នៅបែបណាដែរ? មានអីកើតឡើងដែរ?

ខ៖ នៅក្មេងៗក្រណាស់ ម៉ែឪងាប់តាំងពីខ្ញុំនៅអាយុ១២ឆ្នាំងាប់យូរហើយចង់ភ្លេចមុខឪបាត់ហើយ ចុះ១២ឆ្នាំឡើងមក៦២ហើយនោះ ៥០បាត់ ទៅក៏នៅជាមួយម្តាយ ម៉ែខ្ញុំទើបតែខូចប៉ុន្មានឆ្នាំទេ ភ្លេចហើយ៦ ៧ឆ្នាំ ៧ឆ្នាំហើយដែលគាត់ចាស់ហើយណា ប៉ាខ្ញុំគាត់ធ្វើទាហាន ធ្វើទាហានលន់ នល់ ធ្វើទាហានទៅប៉ុន្តែគាត់ឈឺទៅដកធ្មេញទៅឈឺកើតមហារីកងាប់ ទៅក៏សម័យប៉ុល ពតប៉ុន្តែម៉ែខ្ញុំមានឪចុង មានឪចុងទៅនៅជម្លៀសទៅនៅស្រុកគេ ទៅបងប្អូនខ្ញុំបែកគ្នាអស់ បងខ្ញុំក៏គេឲ្យទៅផ្សេងទៅ អាតូចៗនោះផ្សេងទៅខ្ញុំផ្សេងទៅ ប៉ុន្តែគ្រាន់ថាវាអត់មានអីស៊ីប៉ុណ្ណោះឯង ពេលអត់អីស៊ីរត់មកផ្ទះទៅវិញគេស្តីឲ្យហើយ គេប្រមាថយើងណាគេថា សុំគេទៅផ្ទះចេះមិត្តឯងទៅផ្ទះម៉ែងាប់បានទៅ ខ្ញុំថាម៉ែខ្ញុំមិនបានងាប់ទេតែខ្ញុំនឹកម៉ែ ទៅអញ្ចេះយើងទៅអត់បាយទៅ៣ថ្ងៃអត់ទាំង៣ថ្ងៃទៅ មកវិញប៉ះណាគេចិត្តគេល្អគេឲ្យបាយយើងស៊ីអត់ក៏ហីទៅដើរស៊ីផ្លែឈើទៅណា ដូចថាផ្លែត្របែកអីខ្ចីអីចឹងទៅបេះស៊ីទៅ គេឲ្យយើងទៅច្រូតធ្វើការមិនដែលមានបាយស៊ីទេវេទនាណាស់ ប៉ុន្តែខ្ញុំនៅសម័យអាពតខ្ញុំនៅអាយុ១៦ឆ្នាំ ខ្ញុំដើរកងចល័តវេទនាជាងគេប្អូនខ្ញុំតូចៗ ទៅដួសបបរអញ្ចេះកំពុបបបរចេះវាអត់ឲ្យទៀតទេឲ្យយើងដេកអត់ទៅ ប៉ុន្តែកាលនោះធំសម័យនេះធ្វើទាហានងាប់អស់ហើយ ងាប់អស់រលីងហើយចាញ់ងាប់អស់ទៅនៅសល់តែខ្ញុំ៣នាក់ណឹងឯង។

ក៖ ពីមុខសម័យប៉ុល ពតវិញអ៊ុំរស់នៅចុងឃ្នៀសនេះម៉ង ឬក៏នៅតាមទន្លេអ៊ុំ?

ខ៖ នៅស្រុកនេះឯងនៅទន្លេ នៅភ្នំ នៅនេះឯងបណ្តោយ។

ក៖ ចុះកាលអ៊ុំនៅតូចមានដឹងថាមានការទម្លាក់គ្រាប់បែកគ្រាប់អីទេអ៊ុំ?

ខ៖ ទម្លាក់គ្រាប់បែកនៅភ្នំក្រោមនេះ ខ្ញុំធំគ្រាន់ហើយ។

ក៖ អ៊ុំចាំអ្វីខ្លះដែរចឹង?

ខ៖ ចាំទម្លាក់ អេថ្ងៃជាងនេះ ថ្ងៃជាងនេះពីព្រឹកអាប្រែតធំគេមកប្រហែលម៉ោង៣ ម៉ោង២ ម៉ោង៣ប្រសិនជាទម្លាក់ជុំវិញភ្នំពួកខ្ញុំងាប់ទាំងអស់ អត់បានចូលរូងភ្នំទេនឹកឃើញថា គេមិនធ្វើអីទេនាំគ្នាចុះមកចម្រាក់ក្រោមអាចម្រាក់ត្រង់នោះ ដល់ពេលថ្ងៃឡើងមួយសន្ទុះឃើញមកបណ្តោយ បើដាក់ជុំភ្នំពួកខ្ញុំងាប់ខ្ទិច ផ្ទះដែលនៅគោពៃណឹងកើតទាន់តើធំទាន់ហើយនៅចាំដល់សព្វថ្ងៃ ពេលគេទម្លាក់គ្រាប់បែកនាំគ្នាទៅនៅស្រុកគេ អត់បាននៅនិងភ្នំទេរត់ទៅនៅប្រហែលបាន១ឆ្នាំបានមកវិញ ពេលទម្លាក់គ្រាប់បែកឆ្នាំប៉ុន្មានឆ្នាំ៧០ រត់ទៅនៅស្រុកគេ៧១ ២៧បានបានចូលស្រុកប៉ាខ្ញុំងាប់កាលឆ្នាំ៧២
ណឹងឯង ៧២ ៣៧ ៧៤ ដល់អត់ក៏យើងដើរស៊ីឈ្នួលគេទៅណាជួលធ្វើប្រហុកធ្វើត្រីឲ្យគេទៅ ដល់ពេលធំចេះរកស៊ីចិញ្ចឹមម៉ែឪអាពតណឹងឯង មានបានចិញ្ចឹមម៉ែឪអីបើទៅ
បាត់ៗគេមានឲ្យយើងជួបគ្នាឯណាដូចអញេ្ចះឯណា ទៅៗមានអីស៊ីណឹងទៅមានអាស៊ីផ្លៃឈើពុលក្អួតក៏មានអីក៏មានដែរ អូយ! យ៉ាប់ណាស់ពិបាកវេទនាណាស់មិនមែនស្រួលឯណា សព្វថ្ងៃនេះស្រួលហើយយ៉ាងណាក៏មាននែព្រះយេស៊ូវអីឲ្យអានេះឲ្យអានោះ សម័យអាពតគ្មានទេគ្មានឲ្យអ្នកណាទេ។

ក៖ បាទអ៊ុំ ចុះអ៊ុំចាំទេថាពេលប៉ុល ពតចូលមកដល់ភូមិដំបូងគេមានវិធានការណ៍អីម៉េចដែរ វាអត់និយាយអីទេដំបូងវាមកដល់ កាលនោះចូលឆ្នាំអាពតវាយដាច់ណាចូលឆ្នាំ៧៥ណា ពួកខ្ញុំអត់ហា៊ននៅឯណេះទេខ្លាចគេបាញ់គ្នានៅឯលិចវត្តនោះ ទៅចាស់គេនាំគ្នាវាយស្គរដៃផឹកអាជូរអីលេងទៅ ពួកទាហានថាពួកអ្នកឯងគិតតែសប្បាយទៅនោះអាពតពេញភ្នំហើយទៅអត់ជឿទេនាំគ្នារត់មកមើលអត់មានមើលអីទេមើលជើង ជើងគេមិនមែនពាក់ស្បែកជើងដូចយើងអញ្ចេះឯណាស្បែកជើងកង់ឡាន វាខ្វែងចេះៗទៅវាថា យីមិត្តនារី មិត្តនារីឯងមកមើលខ្ញុំធ្វើអីម៉េចបានមើលតែជើង ទៅក៏ពួកខ្ញុំថាខ្ញុំម៉ែខ្ញុំថាពួកពូឯងនេះស្បែកជើងជាប់ដូចទាបានខ្ញុំមើល យីស្បែកជើងកង់ឡានគេម៉េចបានមិត្តឯងនិយាយចឹង ចុះមិត្តពូឯងមកហៅខ្ញុំមិត្ត ខ្ញុំមិនមែនមិត្តទេខ្ញុំមានឈ្មោះណា អត់ដឹងថាសម័យគេនោះគេឲ្យយើងហៅមិត្តទៅហីទៅ រំលងបាន៤ ៥ថ្ងៃវាឲ្យយើងដើរធ្វើការខ្ញុំនៅបានប្រហែលជាងកន្លះឆ្នាំបានវាជម្លៀស ជម្លៀសទៅនៅស្រុកគេសុំទឹកគេផឹកគេមិនឲ្យប្រជាជនគេនោះ ចុះចេញណឹងយើងដើរទៅម៉ោងណឹងឯងជិះគេជម្លៀសទៅប៉ុនគេឲ្យជិះឡានណា គេឈប់ផ្សារដំដែក វាទម្លាក់ចោលនៅនោះឡើងរងោកខ្លះទៅ កំពង់ក្តីខ្លះទៅ ស្ទោងឯណាឯណីគេចែកគ្រប់ស្រុកគ្រប់ភូមិ ទៅដល់ពេលនេះឯងវាឲ្យដើរទៅដេកនៅវត្តឲ្យយើងទៅដេកវិញ ចូលសុំគេអីុខ្ញុំសុំទឹកផឹកតិច ទៅគេថាម៉េចគេស្អីឲ្យយើងវិញ យីមកពីណាពីណីគេមិនមែនហៅផឹកទឹកហៅហូបចុះយើងអត់ដឹងភាសាគេអញ្ចុះនោះ ទៅអត់ឲ្យហូបទេ អត់ឲ្យតែថាអត់មានទឹកទេ ទៅៗដេកនិងវត្តលោកឲ្យដេកវត្តលោក៣ថ្ងៃបានរាយដាក់ ត្រង់នេះ៣គ្រួសារទៅភូមិនោះ ដូចវត្តពោធិ វត្តអារញ្ញ នេះណា ៣គ្រួសារ ៣គ្រួសារ ទៅយើងប្រជាជនទៅនៅវាឌៀលថ្មះយើងដូចឆ្កែ វាថាពួកនាងឯងមកនៅនេះមកនៅបន្ហិនស្រូវបន្ហិនអង្ករគេ ថាខ្ញុំនៅក្មេងដែរអាយុ១៥ ១៦ ឈាមរាវ ថាពួកខ្ញុំមិនចង់មកនៅស្រុកអ្នកឯងទេស្រុកខ្ញុំក៏មានបាយស៊ីដែរ ម៉េចបានឲ្យពួកខ្ញុំមកនៅរហេមរហាមចេះនោះគេរកយកវាយចោលទៅម៉ែខ្ញុំថាឈប់និយាយ ឈប់និយាយទៅ តាំងពីនោះឈប់គេថាអីថាទៅ ស្អីអីស្អីទៅយើងមិនបាច់តគេ និយាយគេមូលដ្ឋានចាស់គេហៅពួកយើងអាយ៉ង ពួកអាយ៉ង ទៅយើងឆ្ងល់ពួកអាយ៉ងណឹងស្អីគេចេះតែនាំគ្នារកនឹក ទៅម៉ែខ្ញុំគាត់ដឹងដឹងថាអាយ៉ងណឹងលន់ នល់គេហៅអាយ៉ង គ្នាគេល្អ គេហៅយើងពួកអាយ៉ង ពួកមីមូលដ្ឋានថ្មី ពួកមីបញ្ញរក្អែកទុំដើរឈើតិចទៀតកាប់ង៉ែងក្រវេញចោលអស់ អត់ដឹងទេយប់ឡើងគេឲ្យទៅជីកស្រះ ស្រះនោះស្រះគេធ្វើអីគេថាទៅជីកទៅធ្វើឡនំបុ័ង ចុះធ្វើឡនំបុ័ងម៉េចទៅជីកនិងបៀតកន្លុកនោះ ដល់ពេលមូលដ្ឋានចាស់គេល្អនិងយើងគេប្រាប់យើងថា មិនមែនទេមិត្តឯងអត់ដឹងទេហា គេទុកដុតអ្នកមូលដ្ឋានថ្មីណាទៅម៉ែខ្ញុំថាកុំឈប់ យើងចេះតែទៅៗ គុណបុណ្យកុំឲ្យបានវៀតណាមមកវាដុតមែនណឹងឯង ដុតណឹងឡណឹងប៉ុនសព្វថ្ងៃវាទម្រាយដាក់ទឹកឡើងពេញអស់ហើយ កុំអីពួកខ្ញុំចូលឡអស់រលីងហើយគ្មានសល់ទេ គេឲ្យសម្លាប់ចោល បើអាពី៧៧ ពួកវាមិនក្រឡាប់ចាក់គ្នាវាណា ឈ្មោះអាឆេងៗនោះ គេថានារសាគេមកពីតាប៉ុល ពតណាទេ ខ្ញុំមិនដឹងខ្ញុំនៅស្ទើរដែរឲ្យសម្លាប់ប្រជាជនថ្មីឲ្យអស់ ទៅអាឆេងវាល្អដែរមិនភ្លេចគុណវាទេវាអាពតដែរតែវាល្អ វាអត់សម្លាប់ប្រជាជនថ្មីទេវាសម្លាប់ចិនមុន អូ!កាលណឹងចិនងាប់ឡើងពាយ អាយុប្រហែលៗខ្ញុំនៅក្មេងៗដូចគ្នាយកតែមួយយប់ស្ងាត់ មួយយប់ស្ងាត់សម្លាប់ចោលអស់ បើវាសម្លាប់ខ្មែរមុនតាមអាតាប៉ុល ពតនោះពួកយើងនេះត្រូវអត់បាត់ហើយ ត្រូវសល់តែចិនទេអស់រលីង ប៉ុន្តែវាអត់សម្លាប់ថាអត់សម្លាប់ចិនសម្លាប់ខ្មែរមុន ហើយធ្វើការកុំឲ្យឈប់ហ៊ានតែឈប់ ដល់តែបាត់ខ្លួនបញ្ជូនផ្លាស់ទីលំនៅ ទីលំនៅងាប់ណឹងឯងមានទីលំនៅពីត្រង់ណេះទៅនៅផ្ទះនោះឯណា ទីលំនៅដឹងតែស្លាប់ដឹងតែខ្នងចប ដឹកទៅ១រទេះស្ងាត់ ២រទេះស្ងាត់ខ្ញុំឃើញជាក់ស្តែងនិងភ្នែក ខ្ញុំដើរកងចល័តខ្ញុំឃើញកំពុងតែដកសំណាបដកៗវាឡើងមកចេះ បាត់តែដុុំកំពតមួយចងយកទៅបាត់ បាត់ដឹងតែបាត់សូន្យគ្មានមកវិញទេ ស្មារទោសប្រហែលស្រករអន្ទិតឯង អូ វាយចោលព្រួសៗ ខ្ញុំឃើញនិងភ្នែកខ្ញុំដើរចល័តហើយខ្ញុំមិនដឹង ម៉ែឪនៅផ្ទះប៉ះថ្ងៃណាអត់បាយស៊ីខ្ញុំនោះ ឃើញម្តាយអត់ចូលកណ្តាលស្រែបានបូតស្រូវ លួចបូតស្រូវគេស្រូវគេទុំហើយស្រូវវាក៏ល្អទៀត បូតបានមួយបង្វិចមកអត់ហ៊ាន យប់អត់ធ្វើទេថ្ងៃឲ្យប្អូនយាមផ្លូវ យើងលួចបុកអង្ករបើមកធ្វើចឹងដាច់ពោះរអត់មានអីហូប ប៉ះថ្ងៃណាអត់ទៅហូបទុំអំពិលទុំអីផឹកទឹកទៅ ឲ្យតែរួចខ្លួនបើនៅវិហារព្រហ្មខ្លះជាងនេះទៀតកន្លែងតំបន់លត់ដំគេយកអ្នកទន្លេយើងគេចាប់យកទៅអស់រលីងវាឲ្យនៅវត្តវិហារព្រហ្ម ហ៊ានអត់ទៅធ្វើការកូនឈឺនៅមើលកូនថា ង៉ែងគ្រូពេទ្យង៉ែងមកនៅជាមួយកូន ទៅវាយទៀត អូ! អន្ទិតអើយសម្លាប់ចោលស្រស់ កើតអត់ទាន់សម័យនោះដល់កូនខ្ញុំនិយាយទៅវាជឿតើ វាជឿខ្ញុំ ចុះខ្ញុំកងចល័តរឿងអីខ្ញុំមិនដឹងខ្ញុំដើរទៅខ្ញុំឃើញឃើញវាយើងកុំឲ្យមើល យើងដើរឃើញវាយើងធ្វើជាមិនឃើញទៅ ហ៊ានតែយើងធ្វើឃើញវាម៉េចចង់ទៅនិងគេដែរហាស សួរយើងចឹងឯង ទៅថាទេខ្ញុំមិនបានមើលទេខ្ញុំមើលឯណោះទេ កុំក្រតេក្រទឺជាមួយវា នេះវេទនា អត់បាយស៊ីសំរ៉ុងខោអាមួយឆ្នាំបើឲ្យម្តង សំពត់ខ្មៅអាវខ្មៅតិចអញ្ចេះៗវាឲ្យយកទៅជ្រលក់ ជ្រលក់ឲ្យខ្មៅឲ្យវាទៅមួយឆ្នាំវាឲ្យ សំពត់មួយ អាវមួយ កន្សែងមួយ ហើយសាប៊ូកក់សក់អាសាប៊ូលាងចានយើងអាដុំៗនោះ អាដុំវាកាត់ឲ្យម្នាក់តិចកក់ក្បាល ធ្វើម៉េចធ្វើតាមគេទៅបើមិនធ្វើតាមគេដឹងតែងាប់ បុ៉នគេថាកន្លែងខ្ញុំនៅចំកន្លែងស្រួលផងបើវិហារព្រហ្មអត់ចឹងទេ ខ្ញុំចេញដើរចល័តទៅដល់ស្រីស្នំទៅដល់ឯណាៗទៅហួសក្រឡាញ់ទៀតនោះទៅ។

ក៖ ដើររហូតចឹងម៉ងអ៊ុំ?

ខ៖ ដើរទាំងយប់ ទាំងថ្ងៃ មើលដើរចេញពីព្រៃជីកដូចថាកន្លែងបៀតព្រះវិហារនោះ
 អន្លុងវែងនោះ នារសាគេទៅដល់ កុំអីទាហានយកពួកខ្ញុំចូលថៃណាទៅនារសាវាទៅដល់ភ្លាមថា នារសានេះដល់យប់ចេញទាំងយប់ ដល់ថ្ងៃចេញទាំងថ្ងៃវាជិះសេះទៅ គេវាយជួងម៉ឺងៗហៅប្រជុំភ្លាមទម្រាំ២ ៣ខែ ប៉ុនគេមកហៅខែដូចយើងទេគេហៅត្រង់ណានោះភ្លេចបាតហើយយូរពេក ទៅទៅប្រជុំគេគេឲ្យព្រឹមៗដើេរ ដើរដល់ម៉ោង១០វាឲ្យឈប់ហូបបាយម្តងហូបបាយរួចទៅទៀតយប់ត្រង់ណាាវាឲ្យដេកត្រង់នោះឯងអត់មានហ៊ានជាមួយវាទេ ទៅហា៊ននិងវាឯណាវាសុទ្ធអូសកាំភ្លើងមកដល់ដីផងវាមកប្រដៅយើងចាស់ៗ តូចៗ។

ក៖ ចុះកាលណឹងទៅជម្លៀសចឹង ម្តងប៉ុន្មាននាក់ដែរអ៊ុំ?

ខ៖ អូ! ទាំងហ្វូង ដើរទៅរែកពន្ធទៅអាណាដើរទាន់គេទាន់ អាណាដើរមិនទាន់អត់ ខ្ញុំនិយាយណឹងនៅកងចល័តទេ អូ! វេទនាណាស់ វាវាយបើនារីមិនសូវអីទេវាយុវវ័យវាត្រូវវាយ ដាក់ភូសៗទៅយើងដែលហ៊ានតវា តឲ្យវាវាយងាប់នោះ បានតែវាវាយយើងប៉ុណ្ណោះវាមិនយកយើងទៅវាយចោលសំណាងទៅយកយើងទៅវាយចោលទៀត បងប្អូនខ្ញុំនៅអាពតវាអត់ស៊ីប៉ុណ្ណឹងឯងរហាមយើងទៅនៅជម្លៀសស្រុកគេ គ្នាវាស៊ីបរបូយើងអត់ វាចែកអង្ករអញ្ចេះយើង៣ ៤គ្រួសារចេះ អឺ៣ ៤នាក់ចឹងវាឲ្យ១កំប៉ុងព្រឹកល្ងាច អង្ករមួយកំប៉ុងព្រឹកល្ងាច ទៅក៏បបររាវករក្លូកខ្ញុំធ្លាប់ហើយទៅចល័តចេះគល់ចេក អាស្លឹកបាសបបរ បរគល់ចេក ស្លឹកបាសស្លរ រាវករក្លូកដូចគ្នាថាក្បាលជង្គង់ធំជាងខ្លួន បើអង្គុយទៅក្បាលអង្គង់ធំជាងក្បាលមនុស្ស ដកតាមដីតាមព្រៃទៅពេលភ្លៀងមកមានកៅស៊ូអីបាំងដេកហាលភ្លៀងទៅអង្គុយ។

ក៖ ណឹងនោះ?

ខ៖ ចាស អង្គុយសំកុកតាមដើមឈើទៅរាំងភ្លៀង ឈប់ទៅមានកៅស៊ូប៉ុននេះនាំគ្នាទទូរសិនទៅ ខោអាវទទឹកក៏យើងហាលទៅបើថាវាឲ្យទៅទាំងយប់ទៅទាំងយប់តាមវាទៅ អត់មានមកឲ្យថាមិត្តអើយចាំស្អែកគ្មានទេ អត់មានបងអើយចាំស្អែកទៅអត់គ្មានអ្នកណាហ៊ានតវាទេ ថ្ងៃធ្វើការយប់ឡើងវាហៅធ្វើអង្គរប្រជុំ អង្គរប្រជុំកុំឲ្យយើងលឺពីណាពីណីអីមកកុំស្តាប់គេឲ្យសោះ ទៅយើងដែលហ៊ាន ហា៊នវាយកវាយចោលទាំងគ្រួសារ ទាំងពូជៗដាក់សុទ្ធតែទាំងពូជ ខ្ញុំទៅនៅឃើញហើយកុំអ្នកណាកុហកវេទនាណាស់។

ក៖ អ៊ុំដឹងទេថាភាគច្រើនអ្នកគេវាយចោលណឹងភាគច្រើនខុសអីដែរអ៊ុំ?

ខ៖ វាថាពួកដែលខ្ញុំនិយាយមិញថាម៉េចចេះមិញពួកស្អីទែមិញ ពួលន់ នល់គេហៅពួក។

ក៖ ស្វាយត្រាន?

ខ៖ អត់ទេ ទាហានលន់ នល់ណា ហៅពួកអាស្អីទេ។

ក៖ អាយ៉ង?

ខ៖ អាយ៉ង ឲ្យតែពូជទាហានដាក់ចោលទាំងអស់ នៅឯភូមិដែលខ្ញុំនៅគេមានថ្នល់គេខ្ពស់ ផ្ទះគេខាងនេះមួយជួរខាងនោះមួយជួរ មួយយប់យកហ្អែងមួយគ្រួសារ មួយយប់មួយគ្រួសាររហូតទាហានលោកឥដនៅភ្នំនេះ វាលចោលនៅព្រៃបឹងវាយណឹងទាំងអស់ ទាំងពូជៗគ្មានទុកមួយទេ ដាក់ទាល់តែជ្រះៗហើយ អូសាហាវណាស់ ចិតថាឃើញវាដើរជិះម៉ូតូចេះមានតែគ្នាវាទេមានកង់មូ៉តូជិះអើតមើលមុខវាក៏មិនបានដែរ ឈ្មោះអាញ៉ែវៗខ្វាក់ភ្នែកមួយចំហៀង ពួកនោះមកពីកងចល័ត មកពីកងចល័តចុះគ្នាឃើញគណៈតំបន់គ្នាមិនរត់គ្នាខ្លាចនោះ ទៅវាថាមិត្តនារី២នាក់នោះរត់ធ្វើអីមិញ ទៅគ្នាខ្លាចខ្ញុំរត់ទៅបត់ជើងវាឲ្យកងការពារទៅមើលកន្លែងបត់ជើងទៀតគេថាវាខ្វាក់ភ្នែក មិនមែនខ្វាក់ភ្នែកដើរញ៉ែរស្រីទេ ខ្វាក់ភ្នែករំដោះប្រជជន រំដោះអាត្រូវគ្រាប់រកបាយច្រាស់មិនបាន ពួកខ្ញុំលួចជេរវាចឹងមិនឲ្យវាលឺជេរតែយើងខ្សិបតែយើងទៅណា គ្នាវាវាឲ្យស៊ីឆ្ងាញ់ៗយើងគ្មានទេមិនឲ្យយើងមកស៊ីឆ្អែតមកដូចសម័យនេះទេព្រអង្គរអើយលោក ជួយមិនបានទេ កូនចៅខ្ញុំបានថាកូនចៅខ្ញុំសម័យអាពត វិញនេះពួកនេះគេយកវាយចោលអស់ហើយ គ្មានសល់ទេចេះរលៀមៗចេះ ពួកខ្ញុំមិនហ៊ានទេរៀបដូចកន្ទេលដល់ឡើងដឹងតែឡើងផ្ទះ គ្មានមកឲ្យរញ៉េរញ៉ៃឈ្លោះគ្នាស្អីឯណាឯណីផ្ទះធំចេះគ្មានមនុស្សនៅទេ បាត់អត់រលីងហើយទៅនៅតាមវាលស្រែ ធ្វើអីមិនឲ្យយើងឈប់វាដឹងតែឲ្យយើងធ្វើយប់ឡើងច្រូតស្រូវ អថ្ងៃឡើងច្រូតស្រូវយប់ឡើងវាឲ្យទៅលុបភ្លឺស្រែ ជញ្ជូកណ្តាប់ទៅធ្វើម៉េចអត់ឲ្យទំនេរ ដេកបានប្រហែលមួយ១ ២ម៉ោងអី តែវាយជួងឆាប់រកកន្លែងងើប ងើបមិនទាន់វាក៏វាវាយទៅណា។

ក៖ អរ គេមកដាស់កន្លែង?

ខ៖ អត់ទេ គេអត់ដាស់យើងទេគេជួង គេមានជួង ជួងគេដូចថារោងនារីនីនោះ រោងយុវវ័យនៅនេះគេដាក់ប្រឡោះកណ្តាលទៅគេវាយយើងក្រោកមិនទាន់ដឹងតែគេកសាងយើងតែ៣ដង ៣ដងមិនស្តាប់ដឹងតែទៅហើយគេទៅឲ្យផ្លាស់មូលដ្ឋានថ្មី។

ក៖ បាត់ខ្លួនបណ្តោយ។

ខ៖ មូលដ្ឋានថ្មីវាយចោលហើយ អត់មានមូលដ្ឋានថ្មីយកទៅឲ្យយើងពីភូមិនេះទៅនៅភូមិនោះទេណា យកវាយចោលបណ្តោយ។

ក៖ ចុះពេលដែលបែកមកវិញមានទិដ្ឋភាពម៉េចដែរអ៊ុំ? អ៊ុំចេញពីណាមកស្រុកវិញ?

ខ៖ ខ្ញុំចេញពីដំដែកជម្លៀសទៅនៅដំដែក មកវិញមកខ្លួនឯងដើរ មកវិញដើរ ដើរយើងដើរសោឈប់ខ្ញុំដើរជិតដល់បៀតសៀមរាបហើយខ្ញុំដើរអត់រួច ដើរអត់រួចទេអង្គុយឡើងយូរមែនទែនេះវាចុកអត់ជើង ចុះពីដំដែកមកដល់សៀមរាប ហើយមកដល់ភ្នំក្រោមស្រុកយើងនេះទៀត អន្ទិតឯងគិតមើលចេះជិតរាប់រយៈគីឡូដី ដើរមកវិញអូយឈឺយាយមានគុណយួនណឹងឯងឲ្យថ្នាំលេប ហើយវាអាណាវាចិត្តអាក្រក់វាលួចប្លន់លួចតែវា អាណាគេល្អៗវាគ្រាន់ជាងអាពត អាពត ហូយ!ទាំងស្រីទាំងប្រុស នេះនៅស្រុកនេះខ្ញុំចំណាំមុខបានធ្វើបាបពួកខ្ញុំប៉ុន្តែពួកខ្ញុំខ្ជិលគុំ សព្វថ្ងៃឆ្កួតបាត់ហើយ ឆ្កួតរាល់ថ្ងៃឆ្កួត នៅឯលិចកូនប្រសារតាឌួង តាដួងយើងប្អូនថ្លៃប្រធានភូមិយាយស៊ុន សព្វថ្ងៃឆ្កួតបាត់ហើយ ឲ្យតែគេជួបយើងឈប់អញ្ចេះឈប់ស្អីធ្វើការស្អីចុះគ្រុនមិនឲ្យគ្នាឈប់ ដល់ផ្ទះខឹងសព្វថ្ងៃនោះឆ្កួតបាត់គ្មានដឹងអីទេ ទៅស្ទូងសព្វថ្ងៃស្ទូងចេះរត់ៗអូអញទៅធ្វើត្រង់នោះដូចសម័យអាពតដែលប្រើគេចេះឯងឆ្កួត ប៉ុនគាត់អាយុបងទាំងខ្ញុំទៀតគេប្រធានកង តិចថាប្រហែលពីកន្លែងខ្ញុំនៅមករកផ្ទះក៏អត់បានដែរណា អត់ឲ្យមកទេវាអត់ឲ្យយើងមកទេនៅត្រង់ណានៅត្រង់ណឹង អត់មានមកដើររហេតរហូតទេ។

ក៖ ចុះអារម្មណ៍ណឹងចំពោះសម័យប៉ុល ពតយ៉ាងម៉េចដែរ?

ខ៖ ខ្លាចចេះតែខ្លាចវាមិនដឹងទៅណាទៀតធ្វើតាមតែគេទៅ ម៉ែខ្ញុំថាទៅកុំឲ្យតនិងគេឲ្យមក គេមិនឲ្យមកអត់យើងអត់ហ៊ានទេ ហ៊ានបាត់ខ្លួន ឈ្មោះមីអិតមួយដែលគ្នាអត់ស៊ីខ្លាំងគ្រាន់តែទៅបេះដូងគេមួយគេវាយចោលកប់ដូងពីលើដាំដូងពីមើល ខ្ញុំចំណាំទាំងបនបានទៀតសព្វថ្ងៃនៅដំដែកខាងក្រោយសាលាឃុំ ថ្ងៃនោះវាបបួលខ្ញុំទៅដែរខ្ញុំថាមិនទៅអញខ្លាច បើទៅនិងគេងាប់ទាំង២នាក់ គេឲ្យជីកអន្លុងហើយវាដាក់យើងហើយវាដាំដូងពីលើ គ្នាងាប់បាត់ទៅចុះអត់អន្ទិតអើយចេះតែដើរលួចគេស៊ីទៅណា ផ្លែឈើផ្លែព្រេវាទុកចោលវាទុកធ្វើអី វាអត់ទេ អានេះគេថាខ្មែរសម្លាប់ខ្មែរសាហាវជាងអីទៀត សាហាវមែនណា កូនខ្ញុំវាអត់ជឿ គេថាអរជឿលេងដាក់បញ្ចាំងអីនេះអត់សុទ្ធដូចមែនទែនទេ វារៀងខុសៗមែនទែនបានចំ រែកដីតិចរែកមួយអំរែកឈប់ ២អន្រែកឈប់នេះបានឥឡូវហើយ។

ក៖ វាយបណ្តោយ?

ខ៖ ចាស បន្ទះរនៀប វាយភ្លឹបៗទៅណាវាយដូចជាងម៉ែវាយយើងទៅទៀតណា វាយម៉េចឲ្យយើងឈឺណា មិនហ៊ានទេ ទំនប់ដែលពួកខ្ញុំជីកខ្ញុំនៅចាំ នេះអាទំនប់ត្រង់នេះក៏ពួកខ្ញុំជីកដែរជីកបានពាក់កណ្តាលជម្លៀសទៅស្រុកគេ គេឲ្យយើងរែកនិងស្នារប៉ែលែ រែកចាក់ៗទៅចបកាប់មកយើងរែកពីស្មារនះមិនទាន់ឲ្យឈប់ទេដល់ព្រលប់ លប់ទៅហូបបាយរួចវាឲ្យមកទៀតលើកយប់ទៀត វាអុជចង្រ្កៀនម៉ុង សុង ឲ្យយើងសែងយប់ទៀតវាគ្មានឲ្យយើងនៅស្ងៀមទេ។

ក៖ បាទអ៊ុំ ចុះម្តាយរបស់អ៊ុំមានឈ្មោះអ្វីដែរអ៊ុំ?

ខ៖ ឈ្មោះរឹម។

ក៖ ចុះគាត់មានស្រុកកំណើតនៅឯណាដែរអ៊ុំ?

ខ៖ នៅស្រុកនេះឯងម៉ែខ្ញុំ នៅស្រុកនេះទាំងអស់គ្នា។

ក៖ ចុះគាត់ណឹងជាមនុស្សបែបណាដែរអ៊ុំជាមនុស្សកាច ឬក៏ស្លូតដែរ?

ខ៖ ម៉ែខ្ញុំនោះ?

ក៖ បាទ។

ខ៖ ម៉ែខ្ញុំស្លូតទេ សម័យអាពតសរសៃខ្ចីផងគេឲ្យទៅធ្វើការទៅបារអន្លុងអាចម៍ ចុះកឺតៗបារអន្លុងអាចម៍ អាចម៍គោ អាចម៍មនុស្សណា ពួកខ្ញុំអីនេះសុទ្ធតែសែងអាចម៍មនុស្សហើយ ប៉ុនពួកអ្នកអាធ្វើចុះៗ ធ្វើរួចវាឲ្យក្រួចឆ្មារយើងលាងដៃ ហើយទៅលាងដៃអីក្រូចឆ្មារនោះ កាប់ត្រធាងខែត្រដីដំបូក ទៅបង្គន់គេគេដាក់មួយគេឲ្យយើងជុះ ហើយតែយើងអត់ជុះអ្នកណាទៅបត់ជើងក្នុងព្រៃគេឃើញត្រូវបស់គេទៀត ទៅសែងខ្ញុំណឹងហើយសែងអាចម៍ផ្ទាល់ ធ្វើជីអាចម៍ យើងមិនធ្វើវាមិនកើតក្អួតចង្អោរយើងទ្រាំទៅធ្វើម៉េច យើងមិនធ្វើទេយ៉ាប់ណាស់។

ក៖ ចុះម្តាយអ៊ុំប្រកបការងារអ្វីដើម្បីចិញ្ចឹមជីវិតកាលណឹង?

ខ៖ ម៉ែខ្ញុំធ្វើត្រីធ្វើប្រហុកទន្លេយើងនេះ ម៉ែខ្ញុំគាត់រាងចាស់ហើយ។

ក៖ ចុះឪពុកវិញមានឈ្មោះអ្វីដែរ?

ខ៖ ពុកខ្ញុំឈ្មោះឈិត ប៉ុន្តែគាត់ជាងកាត់សក់ប៉ុន្តែគាត់ធ្វើទាហាន ប៉ុន្តែគាត់ងាប់តាំងពីឆ្នាំ៧២ គាត់ដក់ធ្មេញទៅគាត់មានមហារីក។

ក៖ ចុះគាត់ជាមនុស្សបែបណាដែរអ៊ុំ? កាចទេទាហានកាលណឹង?

ខ៖ អត់ទេ ប៉ាខ្ញុំអត់ទេទាហានប៉ាខ្ញុំគេឲ្យតែកាត់សក់ឲ្យទាហានហើយនិងដាំបាយឲ្យ
ទ័ព្ធ កាត់សក់បា៉ខ្ញុំគាត់ចេះកាត់សក់ កាត់សក់ឲ្យទាហាននិងដាំបាយឲ្យគេ ហើយក៏ម៉ែខ្ញុំធ្វើប្រហុកធ្វើត្រីទៅយើងអ្នកទន្លេអញ្ចេះឯង។

ក៖ ចុះឪពុកម្តាយរបស់អ៊ុំមានធ្លាប់ប្រាប់ប្រវិត្តគាត់កាលពីសម័យមុនមកដាក់អ៊ុំទេ?

ខ៖ អត់ គាត់អត់ដែលនិយាយអីទេ កាលប៉ាខ្ញុំនៅគាត់ខ្ញុំនៅតូចដែរគាត់និយាយដែរប៉ុន្តែនិយាយអត់ដឹងភ្លេច ភ្លេចអស់រលីង តែសម័យអាពតវាច្បាស់ សម័យមុនអត់ចាំ។

ក៖ ចុះពួកគាត់ទាំងពីរនាក់ណឹងក៏ជាអ្នកនៅចុងឃ្នៀសទាំងអស់គ្នា?

ខ៖ ចាស។

ក៖ គាត់និយាយគ្រាន់តែប៉ាខ្ញុំគាត់និយាយប្រាប់ខ្ញុំថាគាត់ពីដើមគាត់ធ្វើទាហានជំនាន់ដាប ឈួន ជំនាន់ឥស្សរៈគេរម៉េចនោះណា គាត់នៅយាមវាំងស្តេច គាត់និយាយប្រាប់ច្រើនប៉ុន្តែខ្ញុំភ្លេចអស់ហើយអត់ចាំ។

ក៖ ចុះអ៊ុំនៅចងចាំអ្វីខ្លះដែរទាក់ទងជាមួយឪពុកម្តាយរបស់អ៊ុំ?

ខ៖ អត់ អត់ចាំតូចពេក ចាំដែលគាត់ថាគាត់ធ្វើទាហាននោះឯង ចាំតែប៉ុណ្ណោះឯងចាំដល់សព្វថ្ងៃ ផុតពីនោះអត់ភ្លេចអស់រលីងហើយ។

ក៖ ចុះកាលពីសម័យអាពតនោះនៅជាមួយម្តាយទេអ៊ុំមែនទេ?

ខ៖ ចាស ប៉ាខ្ញុំងាប់ឆ្នាំ៧២ ដល់៧៥បានអាពត ចាំតែអាពតទេច្បាស់ដែលធ្វើបាប។

ក៖ ចុះអ៊ុំបាននៅជាមួយគ្នារហូតអត់ទេឬក៏ចល័តរហូតដែរ?

ខ៖ ចល័តអត់ដែលនៅផ្ទះទេ ទៅបាត់ៗ ទៅដូច១ខែ២ខែអញ្ចេះសុំគេមកលេងនឹកម៉ែសុំគេមកម្តងគេឲ្យដើរមក ប៉ះណាវាថាចង់ទៅទាំងយប់ទៅៗ ប៉ុនយប់ក៏ទៅដែរមិនភ័យអ្នកណាចាប់ចងអី យើងដើរភូមិមួយៗអស់រលីងស្ងាត់ឡើងឈឹងមនុស្សអស់រលីងនោះ មិនដឹងថាបាត់ឯណាទៅឯណី អាណាគេឲ្យធ្វើអីឯណាឯណីគ្មានផ្ទះគ្មានមនុស្សទេ ខ្លាចតែខ្មោចលងមួយមុខប៉ុណ្ណោះឯង គេឲ្យមកអត់ហ៊ានទេចាំព្រឹកប៉ុនមួយថ្ងៃដឹងមួយថ្ងៃណា អត់មានមួយថ្ងៃឡើង២ថ្ងៃទេណា មកពីព្រឹកល្ងាចព្រលឹមដល់កន្លែងគេវិញ អត់មានមកសុំមួយថ្ងៃទៀតអត់បានទេ នេះសម័យអាពតសូម្បីស្រីៗក៏គេឲ្យភ្ជួរដែរខ្ញុំក៏ចេះភ្ជួរស្រែដែរ អាពតវាឲ្យភ្ជួរចុះអ្នកមានប្រុសៗស្រែវាច្រើន ស្រីៗយើងទៅភ្ជួទៅយើងចេះតែភ្ជួរទៅ នឹកផ្ទះខ្លាំងធ្វើល្បិចភ្ជួរបានយកឲ្យគោទាញគោឲ្យទៅជល់គល់ឈើឲ្យបាក់ផាលទៅបានយើងមកដូរផាលទៅ បានយកមកដូរផាលបានយើងបានមកផ្ទះ បើមិនធ្វើល្បិចចឹងអត់បានមកផ្ទះទេ។

ក៖ គេដឹងត្រូវទៀត។

ខ៖ អត់ទេ ចាស់ៗមូលដ្ឋានចាស់ៗល្អប្រាប់ ថាមីនាងអើយបើនឹកម៉ែនឹកឪគេមិនដែលមានស្រីណាមកភ្ជួរស្រែទេ ក្មួយឯងនឹកក្មួយឯង បរគោទៅឲ្យជល់អាដុំថ្មទៅឲ្យវាបាក់ផែលទៅបានទៅផ្ទះ ទៅនាំគ្នា២នាក់មែនបានមកផ្ទះឡើង៥ថ្ងៃ ប៉ុន្តែយកគោទៅផងកុំឲ្យបាត់គោគេប្រយ័ត្នមានរឿងគាត់ល្អដែរ ប៉ុន្តែមានអ្នកល្អមានអ្នកអាក្រក់ណា បើមិនចេះល្បិចអូងាប់។

ក៖ ចុះអ៊ុំនៅចាំយាយតារបស់អ៊ុំបានទេអ៊ុំ?

ខ៖ យាយថាខ្ញុំពីមុន?

ក៖ បាទ។

ខ៖ អត់ អត់ចាំកើតអត់ទាន់។

ក៖ ចុះនៅស្គាល់ឈ្មោះគាត់ទេ?

ខ៖ ស្គាល់ ស្គាល់តែឈ្មោះ។

ក៖ បាទប្រាប់ឈ្មោះគាត់មក។

ខ៖ តាខ្ញុំឈ្មោះតារិច តារិច យាយលៃគាត់ងាប់សម័យអាពតដែរតាខ្ញុំអាពតយកទៅវាយចោល។

ក៖ តារិច យាយលៃណឹងខាងម្តាយ ឬខាងឪពុកអ៊ុំ?

ខ៖ ខាងម៉ែខ្ញុំ គាត់គេជម្លៀសទៅជុំពួកខ្ញុំណឹងឯង កូនគាត់រើសបានអាប្រដាប់គេស៊ីញ៉ូយន្តហោះរនោះគេមិនយកទាហានពីណាមកកាលអាពតណា គេយកទាហានមកដាក់ភ្នំនេះ ទាហាននោះអាពតគេប្រមូលដាក់ណាទៅគេបារដោយគ្រវេយចោលនៅជ្រុះ ទៅកូនគាត់ណឹងទៅរើស ពិលប៉ុននេះ៤ជ្រុងទៅវាចុចទៅភ្លេតៗដល់ពេលជម្លៀសទៅគេកាយខោអាវឃើញវាចុចទៅវាឃើញភ្លេតៗ វារកយកទៅកូនគាត់ថាមិត្តបងកុំយករបស់ខ្ញុំពិលនេះពិលស៊ីញ៉ូយន្តហោះរទេ ភ្លឹបភ្លែតដូចមែនដូចប៉ុនពួកទាហាននោះវាប្រាប់ថាពិលចុចស៊ីយន្តហោះរមែន ចុចទៅវាភ្លឹបភ្លែតដូចភ្លើងយន្តហោះរចឹងឯង ទៅអត់ទេអញយកហើយទៅវាយក យករំលងបាន២ថ្ងៃវាមកចាប់តាខ្ញុំវាថាតាខ្ញុំធ្វើទាហាន រួចទាហានអីគាត់ចាស់ឡើងអាយុ៧០ទៅហើយ ដល់ពេលវាវាយតាខ្ញុំទៅតាខ្ញុំអុជគាត់ឈឺពីតូចអុជពោះទៅមិនដំបៅហាសឃើញស្នាមទៅវាថានែ ស្នាមនេះកើតអីវាវាយវង្វេងហើយមនុស្សចាស់គាត់វង្វេងគាត់ថាស្នាមនេះគាត់ធ្វើទាហានត្រូវគ្រាប់ដាច់ពោះវៀនគេយកតាខ្ញុំទៅវាយចោល ដោយសារពិលអាភ្លឹបភ្លែតណឹងឯង។

ក៖ ចុះអ៊ុំនៅចាំយាយតាខាងម្តាយបានទេ?

ខ៖ ខាងម៉ែខ្ញុំណឹងឯង។

ក៖ ចុះខាងឪពុកវិញចាំទេ?

ខ៖ ខាងឪពុកប៉ុនគាត់ខូចតាំងពីខ្ញុំនៅតូចៗ។

ក៖ ចាំឈ្មោះទេ?

ខ៖ ឈ្មោះតាខ្លែង យាយហ៊ុន។

ក៖ តាខ្លែង យាយហ៊ុនណឹងខាងឪពុក?

ខ៖ ចាស ខាងឪពុកខ្ញុំ។

ក៖ ប៉ុន្តែពួកគាត់ទាំង៤នាក់ណឹងក៏ជាអ្នកនៅនេះដែរមែន?

ខ៖ ចាស អ្នកស្រុកនេះទាំងអស់អត់មាននៅឯណាទេ។

ក៖ ចុះអ៊ុំមានមិត្តភិក្តដែលស្និតស្នាលធំធាត់មកជាមួយគ្នា ឧទាហរណ៍អ្នកតាំងពីសម័យប៉ុល ពតដល់ឥឡូវមានតែអ៊ុំ?

ខ៖ មានតែបែកគ្នាទោះបីឃើញក៏អត់ស្គាល់ដែរ មើលគេអត់ស្គាល់ខ្ញុំងងឹតភ្នែក ភ្នែកនេះងងឹតសម័យអាពតមុតដែក មកធ្វើការដែលទៅលើកទំនប់រួចមកវិញម៉ែខ្ញុំមានបាយទៅ ថាយកណឹងយកលាក់កុំឲ្យបងខ្ញុំឃើញចាំទៅហូបបាយរួចសិនចាំបាយនេះយើងទុកហូបក្រោយ រកអាទម្ពួកនោះធ្ពួកអត់ឃើញដល់ពេលអង្គុយធ្ពុកភ្នែកខ្ញុំ ធ្ពុកទៅបានខ្ញុំខ្វាក់ភ្នែកមួយចំហៀងណឹងឯង ទៅពេទ្យអាពតវាថាមកពីមិត្តឯងស្ទូចត្រីធ្ពុកជាប់ភ្នែកវាបានវាកស្ទូងភ្នែកយើងវិញ ទៅខ្ញុំខ្វាក់ភ្នែកមួយចំហៀងភ្លឺតែមួយចំហៀងទេ ខាងណេះមើលអត់ឃើញមើលអន្ទិងឯងក៏អត់ឃើញផងណឹង។

ក៖ ចុះអ៊ុំមានបងប្អូនឬក៏មិត្តភិក្ត ឬក៏សាច់ញាតិដែលរស់នៅក្រៅប្រទេសអត់ទេអ៊ុំ?

ខ៖ អត់ អត់មាន អត់មានទេ ថាមានបងប្អូន៥នាក់ងាប់អស់ បងខ្ញុំបើធ្វើបើនៅសព្វថ្ងៃធ្វើទាហានបានធ្វើការធំ ប៉ុន្តែផ្ទុះមីនងាប់ទៅគេឲ្យដាក់មីនណា យប់ឡើ់ងទៅកាលនោះសម័យនោះនៅត្រឹម៩០ ៩១មួួយគេបាញ់គ្នានោះ ទៅបងខ្ញុំប្រធានខ ដាក់មីងនៅព្រះត្រញាំងអាកន្លែងខ្ញុំថាគេជីកស្រះរកដុត ទៅគាត់ផ្ទុះមីនងាប់ គេបើកលុយឲ្យពួកខ្ញុំដែរតែខ្ញុំមិនដឹងទៅបើកឯណាខ្ញុំខ្ជិលមិនដឹងស្រាវជ្រាវឯណាឯណីយូរឆ្នាំ។

ក៖ អ៊ុំតាំងពីក្មេងដល់ឥឡូវណឹង ឬក៏ពេលបែកពីប៉ុល ពតមកអ៊ុំប្រកបការងារអ្វីដែរដើម្បីចិញ្ចឹមជីវិត និងកូនដែរអ៊ុំ?

ខ៖ កាលប្តីខ្ញុំនៅរស់លីសែង លីសែងក្រមិនមានអីនិងគេទេ លីសែងប្តីខ្ញុំងាប់ប្រហែល៤ ១០ឆ្នាំហើយ ដល់កូនគេបានប្តីប្រពន្ធអស់សព្វថ្ងៃនៅម្នាក់ឯងនោះ នៅម្នាក់ឯងទេ។

ក៖ ចុះប្តីរបស់អ៊ុំមានឈ្មោះអ្វីដែរអ៊ុំ?

ខ៖ ឈ្មោះវ៉ៃ។

ក៖ ចុះអ៊ុំបានរៀបការជាមួយគ្នាណឹងយូរនៅអ៊ុំ តាំងពីឆ្នាំណាដែរ?

ខ៖ តាំងពីសម័យប៉ុល ពត។

ក៖ គេរៀបឲ្យនៅសម័យប៉ុល ពត?

ខ៖ ចាស។

ក៖ អរគេរៀបឲ្យដែរ?

ខ៖ យីរៀបឲ្យម្តងសុទ្ធតែ២០គូរ ២០គូរ បារីគេស្លឹកចេកយើងណឹងមូរ ដែកកេសគេបំពង់ប៉ុយ អន្ទិតឯងស្គាល់បំពង់ប៉ុយទេ អត់ស្គាល់ទេគេមានដូច ដូចដាក់ដែកអីបំពង់ ដូចដែកបំពង់ទីបយើងសព្វថ្ងៃនេះដាក់គរញ៉ុតក្នុងនោះ ទៅដល់ពេលនេះគេមានអំបែងគេអញ្ចេះមួយមានអាមួយគេខិតបាន អាអណ្តាតភ្លើងឆេះដល់អាគរនេះបានឆេះ សម័យអាប៉ុលយើងដែលហា៊នគ្រទីគ្រទឺជាមួយគេ។

ក៖ ចុះកាលអ៊ុំគេរៀបឲ្យណឹងអ៊ុំស្គាល់ស្វាមីពីមុនបានរៀបជាមួយគ្នាទេ?

ខ៖ ទៅចល័តជាមួយគ្នាខ្ញុំជម្លៀសទៅនៅភូមិជាមួយគេបានគុណម៉ែក្មេកខ្ញុំណឹងឯង លួចឲ្យអង្ករ ឲ្យថ្នាំម៉ែខ្ញុំ ឲ្យអានេះឲ្យអានោះឲ្យចេកឲ្យអី សម័យអាពតបានប៉ុណ្ណោះដូចបានពេជ្រ ដូចបានពេជ្រ លឺថាមានខ្សែករ៥ជីយកទៅដូរអង្ករគ្មានអ្នកណាហ៊ានដូរទេ គេខ្លាច គេដឹងគេវាយចោលគ្មានអ្នកណាគេហ៊ានដូរទេ ដូចប្រពន្ធទាហានមួយទេដូរ ម៉ែខ្ញុំប្រហែល៥គីឡូស្រណោះអើយស្រណោះនៅពោលនឹកឃើញស្រណោះដល់សព្វថ្ងៃ អង្គុុយផ្ទះម៉ែខ្ញុំទល់ល្ងាចគាត់មានពេជ្រ៣គ្រាប់ គាត់ថាពេជ្រគាត់ប្រពន្ធសិក្ត៥គាត់និយាយប្រាប់ខ្ញុំតែពួកខ្ញុំមិនមែននាក់ប៉ាច់បោច បងអើយឲ្យអង្ករតែ២គីឡូខ្ញុំឲ្យពេជ្របងឯងមួយគ្រាប់ ចុះបើប្រពន្ធប្រធានភូមិនៅនោះអ្នកណាហ៊ានឲ្យអង្ករកប់នៅក្នុងដីអ្នកណាហា៊នទៅគាស់ អង្គុយឡើងស្មាលនេះឡើងយប់គ្នាទៅវិញបានឯនោះចុះដែរបានម៉ែខ្ញុំរត់ទៅហៅគ្នាដើរទៅឆ្ងាយបាត់ ទៅម៉ែខ្ញុំថាស្រណោះអើយស្រណោះបានអីស៊ី ទៅវិញបានអីឲ្យកូនស៊ី ចុះគេប្រពន្ធថាពេជ្រក៏ដោយមាសក៏ដោយអាចម៍គេមួយបង្គីគេមិនដូរផង ថាចឹងចឹងឯងគេមើលងាយមាសណាអាចម៍គោមួយបង្គីគេមិនដូរផង គេមិនដូរឲ្យយើងទេ ទៅម៉ែខ្ញុំអង្គុយពោលៗអង្គុយស្រណោះគ្នាដឹងបានអីហូបទៅវិញ កូនអត់ចុះគ្នាអត់ចេះរកពេលនេះមុខស្ងួតដាក់គ្នា មុខស្ងួតដាក់គ្នាមកវិញទៅចល័តចេះស្រូវាមិនខ្លះទេស្រូវ ប៉ុនវាអត់កិនអង្ករឲ្យយើងហូបទេឲ្យយើងផឹកទឹកត្នោតឲ្យឆ្អែត ផឹក២ថ្ងៃពួកខ្ញុំផឹកពីថ្ងៃ ផឹកទឹកត្នោតផឹកព្រឹកល្ងាច ប៉ុន្តែយប់ឡើងវាកូរពោះរក្រូចៗនាំគ្នាទៅបេះត្រប់គេ យកមកជ្រលក់អំបិលយើងស៊ីកុំឲ្យរមូលពោះរណា យើងទៅលួចកុំឲ្យគេឃើញណា ហា៊នតែគឃើញរឿងទៀត។

ក៖ ចុះស្វាមីអ៊ុំណឹងបាន គាត់បានខូចនៅឆ្នាំណាដែរអ៊ុំ?

ខ៖ គាត់ខូចឆ្នាំប៉ុន្មានហើយ ១៤ឆ្នាំ។

ក៖ អូ! យូរហើយ។

ខ៖ ចាស ១៤ឆ្នាំហើយ។

ក៖ អញ្ចឹងគេរៀបឲ្យម៉ងអត់មានបដិសេធអីបានទេ?

ខ៖ ចាស អត់ហ៊ានទេ ហ៊ានតែយើងគេរៀបឲ្យហើយគេមានឈ្លបយាមយើងទៀតតិចតែថាយើងអត់ត្រូវរ៉ូវគ្នាអញ្ចេះអញ្ចុះគេតាមដានយើងក៏សាងយើង៣ថ្ងៃ បើស្រីរករឿងប្រុសគេយកស្រីណឹងវាយចោល ប្រុសអត់ពេញចិត្តស្រីគេយកប្រុសវាយចោលព្រមទាំងអស់គ្នាអានោះអត់អីទេ តិចថាអន្ទិុំតឯងស្រលាញ់ប្រៀបម៉ូតូអញ្ចេះ គេមិនឲ្យអន្ទិតឯងរៀបជាមួយម៉ូតូទេគេឲ្យរៀបឯនោះផ្សេងនោះគេដូរគូរគ្នា ស្មើនេះឯងគេឲ្យទៅរៀបគ្រួសារ ទៅដល់គេដាក់កៅអីគេវែងអញ្ចេះទៅដូចកូនក្មេងរៀនទៅណា ប្រុសៗគេអង្គុយទៅយើងទៅអង្គុយទៅគេឲ្យយើងបេ្តជ្ញាចិត្ត ចុះដែលហ៊ានជាមួយគេសុទ្ធតែកម្មាភិបាលគេមក ហា៊ន មួយគូរនោះអត់ត្រូវគ្នាយកគ្នាទៅវាយចោលបាត់យកមីស្រីទៅវាយចោល ចុះម៉ែអាណាគ្នាក្មេងទៅរៀបមនុស្សកញ្ចាស់យោធាប៉ុនគេយោធាគេប្រធានកងណា គេមេធំណាទៅស្រលាញ៉គ្នាក្មេងល្ហក់ ទៅមីស្រីវាថាសុទ្ធចិត្តងាប់វាអត់យកទេទៅគេយកទៅវាយចោលមែន វាយចោលក្រោយវត្តខ្សាច់ បើខ្ញុំដើរចល័តណឹងខ្ញុំដឹងថាគាត់ច្បាស់ជាងាប់ហើយ យប់នេះខ្ញុំច្បាស់ជាងាប់ហើយគេឲ្យខ្ញុំផ្លាស់កន្លែង ធ្វើម៉េចបានមិនត្រូវជាមួយប្តី ថាចាំមើលប្តីខ្ញុំមកប្តីមកសក់ក្បាលឡើងស្កូវព្រោង ហើយអាតានោះកញ្ចាស់ហើយចេះនឹកឃើញចុះចេះធ្វើបាបគ្នា វាថាវាសុខចិត្តងាប់យកទៅវាយចោលព្រឹកឡើងពួកខ្ញុំដើរទៅស្ទូងស្រូវដើរកាត់ចង់មើលឃើញចំហរទ្វារធ្លុងអត់ឃើញមនុស្សមែន គេយកទៅបាត់។

ក៖ ចុះអ៊ុំមានធ្លាប់ធ្វើអាជីវកម្មលក្ខណៈគ្រួសារ ដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អត់ទេអ៊ុំ?

ខ៖ អត់ អត់មានទេ យើងមានលុយមានកាក់អីទៅទិញបើយើងអត់។

ក៖ ចុះក្នុងជីវិតអ៊ុំពេលណាដែលអ៊ុំគិតថាពិបាកជាងគេដែរអ៊ុំ?

ខ៖ ពីដើមមកហា?

ក៖ បាទ។

ខ៖ អូ! ពិបាកតែរហូត ពិបាកពីអាពតហើយមកលំបាកសម័យនេះ កូនច្រើនក៏គេបានប្តីប្រពន្ធទៅអស់រលីងទៅក៏នៅតែឯង ខ្ញុំនៅម្នាក់ឯងទេ។

ក៖ បាទអ៊ុំ។៊

ខ៖ លំបាកដែលយើងអត់ ភ្នែកងងឹតហើយមិនដឹងថាទៅរកអី កុំអីខ្ញុំទៅស៊ីឈ្នួលមើលកូនឲ្យគេបាត់ហើយ ងងឹតភ្នែកខ្លាចមើលកូនគេអត់ល្អខ្លាចគេខឹង។

ក៖ ចុះពេលណាដែលអ៊ុំគិតថាអ៊ុំសប្បាយចិត្តជាងគេដែរអ៊ុំ?

ខ៖ គ្មានពេលសប្បាយចិត្តទេរាល់ថ្ងៃ ខឹងរាល់ថ្ងៃ ប៉ះថ្ងៃណាខឹងកូនខឹងអត់ស៊ីលិចកើត ផឹកស្រាតែ២០០ ៣០០ ដេកលក់បាត់ បើមិនចុះដេកអត់លក់ទល់ព្រឹកអ្នកណាដើរទៅណាក៏ខ្ញុំដឹងដែរ កូនគេបែកទៅឆ្ងាយៗអស់។

ក៖ បាទអ៊ុំ ចុះកាលពីនៅក្មេងអ៊ុំធ្លាប់បានក្តីស្រម៉ែថាចង់ធ្វើអ្វីទេអ៊ុំ?

ខ៖ ចង់ថា ធំឡើងចង់ធ្វើអានេះអានោះធ្វើការងាររៀនចេះដឹងទៅធ្វើអានេះអានោះនិងគេ រៀនឯណាបើរៀនៗអាពតវាមកវាយរកចែកជើងគ្នានោះ ហើយទៅរៀនអីកើត បើទៅរៀនៗ អូ!កូនសិស្សចេញបានអត់ចេះអក្សរនោះ បានអីនិងចេះអត់រៀន ចេះដែរក ខ អីរៀនរៀបចប់ ល្មមៗមើលដាច់ផុតពីណឹងអត់ ដល់សម័យអាពតវាទៅបង្គាប់ឲ្យយើងរៀន រៀនបានប្រហែលជា២ ស្រះអ ស្រះ អា វាវាយជួយម៉ឺងទៅលើកទំនប់ យប់ឡើង២ ៣តួ អូ!ទៅប្រជុំបានអីនិងចេះ អ្នកណាថារៀនអក្សរសម័យអាពតចេះ បានចេះដោយកន្លែងម៉េចមិនដឹងទេ បើថាកន្លែងខ្ញុំអត់ទេ គ្មានទេ គ្មានឲ្យរៀនឯណា។

ក៖ ចុះក្នុងជីវិតអ៊ុំមកដល់ពេលនេះតើអ៊ុំមានការសោកស្តាយអ្វីខ្លះដែរអ៊ុំ?

ខ៖ សោកស្តាយយើងអត់ចេះអក្សរនិងគេ ល្ងង់ ល្ងង់អត់បានរៀនសូត្រ ម៉ែឲ្យទៅរៀនទៅរៀនម៉េចកើតបើរៀនវាផ្អើលហឺរត់ ដល់ពេលធំសម័យអាពតបណ្តោយមានអីនិងចេះទៀតមើល ហើយអាពតដូចខ្ញុំនិយាយមិញចឹងឯង រៀនវាមិនឲ្យយើងរៀនប៉ុន្មានទេ វាឲ្យយើងកាប់ទំនប់ ជីកប្រឡាយណានោះ ពួកកងការពារអាពតនោះសុទ្ធតែពួកអត់ចេះអក្សរ ថាអូសកាំភ្លើងមិនផុតដី ក្មេងៗ បើចឹងយើងខុសអីចេះ ហៅសុទ្ធតែមីកញ្ចាស់ អាកញ្ចាស់ ង៉ែងហងវាមើលងាយណា តែគេខ្លាចគេនៅដោយភូមិគេឯណាឯណីគេម៉េចមិនដឹងទេណា ថាភូមិខ្ញុំនៅខ្ញុំឃើញជាក់ស្តែងហើយ អ្នកណាកុហកខ្ញុំដើរចល័ត ទាំងយប់ចេញទាំងយប់ ថ្ងៃចេញទាំងថ្ងៃអត់មានចាំ។

ក៖ បាទចឹងមកដល់ទាក់ទងជាមួយចំណង់ចំណូលចិត្តអ៊ុំម្តង តើអ៊ុំចូលចិត្តពិសារម្ហូបណាជាងគេដែរអ៊ុំ? ដែលពិសេសជាងគេដែលអ៊ុំចូលចិត្តហូបជាងគេ?

ខ៖ រាល់ថ្ងៃនេះ?

ក៖ តាំងពីក្មេងក៏ដោយអ៊ុំ ម្ហូបណាដែរអ៊ុំចូលចិត្តជាងគេម៉ង?

ខ៖ ខ្ញុំចូលចិត្តជាងគេស្មារទោសមានតែទឹកគ្រឿង ស្លរម្ជូរប្រហុកអីឆ្ងាញ់ណាស់ ដូចថាធ្លាប់ពីអាពតណា ចុះមានស្អីនិងស្រណំស្រនួនអាពតនោះ បានត្រីស្លរម្ជូរយើងនោះសំណាងទៅ ទៅដូចធ្លាប់ទៅតាម ដល់សព្វថ្ងៃចាស់ចេះទៅប្លែក ដូចថាចង់ហូបអី នឹកឃើញចង់ហូបអីហូបនោះអត់ៗ។

ក៖ បាទ ចុះអ៊ុំជាអ្នកចូលចិត្តស្តាប់ចម្រៀងអីទេអ៊ុំ?

ខ៖ ចម្រៀងមិនដឹងថាចម្រៀងអីទេខ្ញុំ មិនដែលបានយកចិត្តទុកដាក់ ដូចថាគេបើក
ស្តាប់និងគេទៅ ចម្រៀងអីចេះតែពិរោះនិងគេ ប៉ុនលឺគេច្រៀងតែអាស្អី អានាងបរដាចាបែកកូនបែកចៅ អានោះចាប់ផ្តើមចង់យំដើរចេញអត់ស្តាប់ អត់ស្តាប់ទេ។

ក៖ បាទអ៊ុំ ចុះកាលពីនៅក្រមុំ កាលពីនៅក្មេងមានធ្លាប់បានទៅលេងល្បែងប្រជាប្រិយអ្វីខ្លះដែរតាមវត្ត ពេលចូលឆ្នាំអីៗណា?

ខ៖ ថាទើបតែធំចេះលេងដឹងខុសដឹងត្រូវនេះអាពតវាមកព្រឹនោះឯងមានទៅណារួច ឆ្នាំ៧៥នោះ ទៅអាពតមក ទៅគ្មានទេដឹងអាពតវាមិនមានមកច្រៀងចម្រៀងយើងនេះពិបាកទៀត វាច្រៀងទេចម្រៀងវា ទៅយើងចេះច្រៀងតាមវា។

ក៖ បាទអ៊ុំ ចុះមកដល់សព្វថ្ងៃអ៊ុំមានកូននិងចៅប៉ុន្មាននាក់ហើយអ៊ុំ?

ខ៖ កូនខ្ញុំ១០នាក់។

ក៖ ចៅវិញ?

ខ៖ ចៅប្រហែលថា២០នាក់ចុះចៅ ចុះម្នាក់១០ ខ្លះម្នាក់៧ ៨ ៥ ចូល២០នាក់ហើយចៅ។

ក៖ ចឹងមកដល់ចុងបញ្ចប់នេះតើអ៊ុំុមានអ្វីចង់ផ្តាំផ្ញើទៅកាន់កូនៅជំនាន់ក្រោយរបស់អ៊ុំទេ ឬក៏ទូន្មានទៅកាន់ពួកគាត់ទេ ថាតើពួកគាត់គួរតែធ្វើជាមនុស្សបែបណា ឬក៏រស់នៅបែបណាក្នុងសង្គមដែរអ៊ុំ?

ខ៖ ទេ ចេះតែប្រដៅកូន ណែនាំកូនមើលគេមើលឯងយើង កុំឲ្យភ្លើតភ្លើន អាណាដែលមិនត្រូវយើងកុំទៅបៀតអាដូចជក់ថ្នាំអីជេររាល់ថ្ងៃ យើងមើលគេមើលឯងប្រយ័ត្នដូចអាពតណា មិនឲ្យមកហឺហារចេះទេខ្ញុំប្រាប់វាអញ្ចេះ ទៅវាជឿ វាជឿថាតូចៗខ្ញុំសព្វថ្ងៃជឿ មែនណាយាយ អើសម័យនេះណា អង្គការមានព្រះេយសូ៊វជួយយើងគ្រប់ជ្រុងជ្រោយ សម័យប៉ុលពតអត់ទេណាចៅបានគេឲ្យចៅឯងទៅរៀន កុំឲ្យល្ងង់ដូចយាយ១០គត់ហើយ អត់ដឹងអីតាក់តិចទេ ទៅវាចាំចៅខ្ញុំទៅរៀន រៀនទាំអស់គ្នា ថ្ងៃនោះអាតូចនោះឯងគេអត់ទាន់ឲ្យចូល គេថាចាំឆ្នាំក្រោយ។

ក៖ អញ្ចឹងខ្ញុំសូមអរគុណដល់អ៊ុំ ដែលបានចំណាយពេលវេលាសម្ភាន៍ជាមួយខ្ញុំអ៊ុំំណា ចឹងខ្ញុំសូមជូនពរឲ្យអ៊ុំមានសុខភាពល្អ មានសំណាងល្អ និងមានសុខភមង្គលក្នុងក្រុមគ្រួសារអ៊ុំណា។

ខ៖ ចាស អរគុណ។